KOMISIJOS SPRENDIMAS
1999 m. birželio 18 d.
iš dalies keičiantis Sprendimą 91/516/EEB, nustatantį sudedamųjų dalių, kurias uždrausta dėti į kombinuotuosius pašarus, sąrašą
(pranešta dokumentu Nr. C(1999) 1601)
(tekstas svarbus EEE)
(1999/420/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1979 m. balandžio 2 d. Tarybos direktyvą 79/373/EEB dėl prekybos kombinuotaisiais pašarais([1]) su paskutiniais pakeitimais, padarytais Direktyva 98/87/EB([2]), ypač į jos 10 straipsnio e punktą,
(1) kadangi 1994 m. birželio 27 d. Komisijos sprendimas 94/381/EB dėl tam tikrų apsaugos priemonių, susijusių su galvijų spongiformine encefalopatija ir šėrimu žinduolių kilmės baltymais([3]), su paskutiniais pakeitimais, padarytais Komisijos sprendimu 99/129/EB([4]), draudžia atrajotojus šerti baltymais, gautais iš žinduolių audinių ir kai kuriems produktams nustato išimtis, jei jie nekelia pavojaus sveikatai;
(2) kadangi Sprendimu 99/129/EB, iš dalies pakeičiančiu Sprendimą 94/381/EB, į produktų, kuriems taikoma išimtis, sąrašą įtraukiami "hidrolizuoti baltymai, kurių molekulinė masė mažesnė kaip 10 000 daltonų, gauti iš gyvulių kailių ir odų", pagaminti tam tikromis sąlygomis;
(3) kadangi praktiniais sumetimais ir siekiant teisės aktų suderinimo su veterinarijos teisės aktais 1991 m. rugsėjo 9 d. Komisijos sprendimas 91/516/EEB([5]), nustatantis sudedamųjų dalių, kurias uždrausta dėti į kombinuotuosius pašarus, sąrašą, su paskutiniais pakeitimais, padarytais Sprendimu 97/582/EB([6]), draudžia į atrajotojams skirtus pašarus dėti tam tikrų baltymų, gautų iš žinduolių audinių, ir todėl turėtų būti atitinkamai iš dalies keičiamas;
(4) kadangi nustatytos nuostatos taikomos nepažeidžiant griežtesnių nuostatų, kurias kai kurios valstybės narės gali būti priėmusios, kaip leidžia ypač Direktyvą 90/425/EEB([7]) iš dalies pakeičianti 1990 m. lapkričio 27 d. Tarybos direktyva 90/667/EEB, nustatanti gyvūninės kilmės atliekų šalinimo, perdirbimo, jų pateikimo į rinką ir gyvūninės arba žuvies kilmės pašaruose esančių ligų sukėlėjų prevencijos veterinarijos taisykles, 1 straipsnio 2 dalyje;
(5) kadangi šiame sprendime nurodytos priemonės atitinka Pašarų nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 91/516/EEB priedas iš dalies keičiamas pagal šio sprendimo priedą.
2 straipsnis
Priede išdėstytos nuostatos taikomos nepažeidžiant Sprendimo 94/381/EEB ir nuostatų, valstybių narių priimtų pagal Direktyvos 90/667/EEB 1 straipsnio 2 dalį.
3 straipsnis
Šis sprendimas taikomas nuo 1999 m. lapkričio 1 d.
4 straipsnis
Šis sprendimas skiriamas valstybėms narėms.
Priimta Briuselyje, 1999 m. birželio 18 d.